CELEX: 52018PC0253
Language: fi
Date: 2018-04-30
Title: Ehdotus NEUVOSTON TÄYTÄNTÖÖNPANOPÄÄTÖS uusien psykoaktiivisten aineiden N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli]asetamidi (metoksiasetyylifentanyyli) saattamisesta valvontatoimenpiteiden piiriin

EUROOPAN KOMISSIO
            Bryssel 30.4.2018
            COM(2018) 253 final
            2018/0118(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            uusien psykoaktiivisten aineiden N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli]asetamidi (metoksiasetyylifentanyyli) saattamisesta valvontatoimenpiteiden piiriin
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyssä neuvoston päätöksessä 2005/387/YOS
                  1
                säädetään kolmivaiheisesta menettelystä, jolla voidaan saattaa uusia psykoaktiivisia aineita valvontatoimenpiteiden piiriin unionissa.
            
            
               Euroopan huumausaineiden ja niiden väärinkäytön seurantakeskus (EMCDDA) ja Europol antoivat 19. joulukuuta 2017 neuvoston päätöksen 2005/387/YOS 5 artiklan nojalla kaksi yhteistä kertomusta. Neuvosto pyysi edellä mainitun neuvoston päätöksen 6 artiklan 1 kohdan mukaisesti komission ja kahdeksan jäsenvaltion esittämän pyynnön johdosta 29. tammikuuta 2018 arviota uusien psykoaktiivisten aineiden N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli]asetamidi (metoksiasetyylifentanyyli) käytön, valmistuksen ja laittoman kaupan aiheuttamista riskeistä sekä järjestäytyneen rikollisuuden osallisuudesta ja näiden aineiden osalta käyttöön otettavien valvontatoimenpiteiden mahdollisista seurauksista.
            
            
               EMCDDA:n tiedekomitea arvioi syklopropyylifentanyylin ja metoksiasetyylifentanyylin riskejä neuvoston päätöksen 6 artiklan 2, 3 ja 4 kohdan mukaisesti. Riskienarviointiraportit toimitettiin komissiolle ja neuvostolle 23. maaliskuuta 2018. Riskienarvioinnin tärkeimmät tulokset ovat seuraavat:
            
            
               Syklopropyylifentanyyli
            
            
               ·Syklopropyylifentanyyli on synteettinen opioidi, ja se on rakenteeltaan samankaltainen kansainvälisessä valvonnassa olevan fentanyylin kanssa. Syklopropyylifentanyyli on rakenteeltaan samankaltainen myös toisen kansainvälisessä valvonnassa olevan aineen, butyyrifentanyylin, kanssa.
            
            
               ·Syklopropyylifentanyylia on ollut saatavilla Euroopan unionissa ainakin kesäkuusta 2017 lähtien, ja sitä on havaittu kuudessa jäsenvaltiossa. Kaksi jäsenvaltiota on vuoden 2017 kesäkuun ja joulukuun välisenä aikana ilmoittanut 77 kuolemantapauksesta, joissa altistuminen syklopropyylifentanyylille on varmistettu. Niistä vähintään 74 tapauksessa syklopropyylifentanyyli aiheutti kuoleman tai todennäköisesti edesauttoi sitä.  
            
            
               Metoksiasetyylifentanyyli
            
            
               ·Metoksiasetyylifentanyyli on synteettinen opioidi, ja se on rakenteeltaan samankaltainen kansainvälisessä valvonnassa olevan fentanyylin kanssa. Metoksiasetyylifentanyyli on rakenteeltaan samankaltainen myös kansainvälisessä valvonnassa olevien okfentaniilin ja asetyylifentanyylin kanssa.
            
            
               ·Metoksiasetyylifentanyylia on ollut saatavilla Euroopan unionissa ainakin marraskuusta 2016 lähtien, ja sitä on vuoden 2017 kesäkuun ja joulukuun välisenä aikana havaittu 11 jäsenvaltiossa. Neljä jäsenvaltiota on ilmoittanut 13 kuolemantapauksesta, joissa altistuminen metoksiasetyylifentanyylille on varmistettu. Niistä vähintään seitsemässä tapauksessa metoksiasetyylifentanyyli aiheutti kuoleman tai todennäköisesti edesauttoi sitä.  
            
            
               Neuvoston päätöksen 2005/387/YOS 8 artiklan 1 kohdan mukaan komissio tekee kuuden viikon kuluessa riskienarviointiraporttien vastaanottamisesta neuvostolle aloitteen uusien psykoaktiivisten aineiden saattamiseksi valvontatoimenpiteiden piiriin koko unionissa tai esittää kertomuksen, jossa perustellaan, miksi tämä ei ole tarpeen. Euroopan unionin tuomioistuimen 16. huhtikuuta 2015 yhdistetyissä asioissa C-317/13 ja C-679/13 antaman tuomion mukaan Euroopan parlamenttia on kuultava ennen kuin neuvoston päätöksen 2005/387/YOS 8 artiklan 1 kohtaan perustuva säädös hyväksytään. 
            
            
               Komissio katsoo riskienarviointiraporteissa esitettyjen havaintojen perusteella, että on perusteltua saattaa nämä aineet valvontatoimenpiteiden piiriin koko unionissa. Riskienarviointiraporttien mukaan syklopropyylifentanyylin ja metoksiasetyylifentanyylin akuutti myrkyllisyys voi aiheuttaa vakavaa vahinkoa ihmisten terveydelle.
            
            
               2.
                     EHDOTUKSEN TAVOITE 
            
            
               Tällä ehdotuksella neuvoston täytäntöönpanopäätökseksi on tarkoitus kehottaa jäsenvaltioita saattamaan syklopropyylifentanyyli ja metoksiasetyylifentanyyli valvontatoimenpiteiden ja rikosoikeudellisten seuraamusten piiriin jäsenvaltioiden lainsäädännön mukaisesti ja vuonna 1961 tehdystä Yhdistyneiden kansakuntien huumausaineyleissopimuksesta, sellaisena kuin se on muutettuna vuoden 1972 pöytäkirjalla, niille johtuvien velvoitteiden perusteella.
            
            
               2018/0118 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               uusien psykoaktiivisten aineiden N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli]asetamidi (metoksiasetyylifentanyyli) saattamisesta valvontatoimenpiteiden piiriin
            
         
         
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS
                  2
                ja erityisesti sen 8 artiklan 3 kohdan,
            
            
               ottaa huomioon Euroopan komission ehdotuksen,
            
            
               ottaa huomioon Euroopan parlamentin lausunnon
                  3
               , 
            
            
               sekä katsoo seuraavaa:
            
            
               (1)Euroopan huumausaineiden ja niiden väärinkäytön seurantakeskuksen laajennetun tiedekomitean erityisistunnossa on 21 päivänä maaliskuuta 2018 laadittu päätöksen 2005/387/YOS 6 artiklan mukaiset uusia psykoaktiivisia aineita N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli]asetamidi (metoksiasetyylifentanyyli) koskevat riskienarviointiraportit, jotka toimitettiin komissiolle ja neuvostolle 23 päivänä maaliskuuta 2018.
            
            
               (2)Syklopropyylifentanyyli ja metoksiasetyylifentanyyli ovat synteettisiä opioideja ja rakenteeltaan samankaltaisia kuin valvottuihin aineisiin kuuluva fentanyyli, jota käytetään lääketieteessä yleisesti yleisanestesiaa täydentävänä aineena leikkausten aikana ja kivun hallintaan. Syklopropyylifentanyyli on rakenteeltaan samankaltainen myös toisen kansainvälisessä valvonnassa olevan aineen, butyyrifentanyylin, kanssa. Metoksiasetyylifentanyyli on rakenteeltaan samankaltainen myös kansainvälisessä valvonnassa olevien okfentaniilin
                  4
                ja asetyylifentanyylin kanssa. 
            
            
               (3)Syklopropyylifentanyylia on ollut saatavilla Euroopan unionissa ainakin kesäkuusta 2017 lähtien, ja sitä on havaittu kuudessa jäsenvaltiossa, jotka ovat ilmoittaneet yhteensä 140 takavarikosta vuoden 2017 kesäkuun ja vuoden 2018 tammikuun välisenä aikana. Koska ainetta ei seurata rutiininomaisesti, havaintojen määrä antaa todennäköisesti alimitoitetun kuvan aineen yleisyydestä. Useimmissa tapauksissa ainetta takavarikoitiin jauheena, mutta vähäisemmässä määrin myös nestemäisessä muodossa ja tabletteina. Havaitut määrät ovat suhteellisen pieniä. Ne olisi kuitenkin suhteutettava fentaniileille tyypilliseen voimakkaaseen vaikutukseen.
            
            
               (4)Kaksi jäsenvaltiota on ilmoittanut 77 kuolemantapauksesta, joissa altistuminen syklopropyylifentanyylille on varmistettu. Kuolemantapaukset ajoittuvat lyhyelle ajanjaksolle eli vuoden 2017 kesäkuun ja joulukuun välille. Useimmissa tapauksissa havaittiin myös muita huumausaineita syklopropyylifentanyylin lisäksi. Niistä vähintään 74 tapauksessa syklopropyylifentanyyli aiheutti kuoleman tai todennäköisesti edesauttoi sitä. Akuuteista myrkytystapauksista, joiden aiheuttajaksi olisi varmistunut altistuminen syklopropyylifentanyylille, ei ole tehty ilmoituksia. On todennäköistä, että naloksoni toimii syklopropyylifentanyylin aiheuttamien myrkytysten vastalääkkeenä. Sekä kuolemaan johtamattomia myrkytyksiä että kuolemantapauksia on todennäköisesti havaittua enemmän, ja niistä raportoidaan vain osa, koska niitä ei seurata rutiininomaisesti. Vahingossa tapahtuva altistuminen syklopropyylifentanyylille voi aiheuttaa riskin käyttäjän perheelle ja ystäville, poliiseille, pelastushenkilöstölle, terveydenhuoltohenkilökunnalle, rikosteknisten laboratorioiden työntekijöille sekä vankeinhoidossa ja postipalveluissa työskenteleville.
            
            
               (5)Järjestäytyneen rikollisuuden mahdollisesta osallistumisesta syklopropyylifentanyylin valmistukseen, jakeluun (laittomaan kauppaan) ja tarjontaan unionissa ei ole välitöntä näyttöä. Koska sitä on kuitenkin havaittu heroiininäytteestä ja lääkeväärennöksistä, järjestäytyneen rikollisuuden osallistumista ei voida sulkea pois. Käytettävissä olevat tiedot viittaavat siihen, että syklopropyylifentanyylia valmistetaan Kiinassa sijaitsevissa kemian alan yrityksissä, mutta fentaniilien valmistukseen voi olla valmiuksia myös Euroopan unionin sisällä.
            
            
               (6)Vaikuttaa siltä, että syklopropyylifentanyylia myydään verkossa ”tutkimuskemikaalina” tai ”laillisena” vaihtoehtona laittomille opioideille sekä pieninä määrinä että tukkumyyntipakkauksissa lähinnä jauheena tai liuoksena käyttövalmiissa nenäsumutteissa. Lisäksi takavarikoista saadut tiedot viittaavat siihen, että syklopropyylifentanyylia on käytetty myös suosittujen bentsodiatsepiini- ja kipulääketablettien väärentämiseen. Takavarikoista saadut tiedot viittaavat siihen, että syklopropyylifentanyylia on saatettu myydä myös laittomien opioidien markkinoilla metoksiasetyylifentanyylina, heroiinina ja sekoitettuna muihin opioideihin, kuten heroiiniin. Tämän vuoksi käyttäjät eivät välttämättä tiedä käyttävänsä fentaniilia.
            
            
               (7)Metoksiasetyylifentanyylia on ollut saatavilla Euroopan unionissa ainakin marraskuusta 2016 lähtien, ja sitä on havaittu 11 jäsenvaltiossa, jotka ovat ilmoittaneet yhteensä 44 takavarikosta vuoden 2017 kesäkuun ja joulukuun välisenä aikana. Koska ainetta ei seurata rutiininomaisesti, havaintojen määrä antaa todennäköisesti alimitoitetun kuvan aineen yleisyydestä. Useimmissa tapauksissa ainetta takavarikoitiin jauheena tai nesteenä, mutta vähäisemmässä määrin myös tabletteina. Havaitut määrät ovat suhteellisen pieniä. Ne olisi kuitenkin suhteutettava fentaniileille tyypilliseen voimakkaaseen vaikutukseen.
            
            
               (8)Neljä jäsenvaltiota on ilmoittanut 13 kuolemantapauksesta, joissa altistuminen metoksiasetyylifentanyylille on varmistettu. Kaikissa tapauksissa havaittiin myös muita huumausaineita metoksiasetyylifentanyylin lisäksi. Niistä vähintään seitsemässä tapauksessa metoksiasetyylifentanyyli aiheutti kuoleman tai todennäköisesti edesauttoi sitä. Akuuteista myrkytystapauksista, joiden aiheuttajaksi on varmistunut altistuminen metoksiasetyylifentanyylille, on tehty kaksi ilmoitusta. On todennäköistä, että naloksoni toimii metoksiasetyylifentanyylin aiheuttamien myrkytysten vastalääkkeenä. Sekä kuolemaan johtamattomia myrkytyksiä että kuolemantapauksia on todennäköisesti havaittua enemmän, ja niistä raportoidaan vain osa, koska niitä ei seurata rutiininomaisesti. Vahingossa tapahtuva altistuminen metoksiasetyylifentanyylille voi aiheuttaa riskin käyttäjien perheelle ja ystäville, poliiseille, pelastushenkilöstölle, terveydenhuoltohenkilökunnalle, rikosteknisten laboratorioiden työntekijöille sekä vankeinhoidossa ja postipalveluissa työskenteleville.   
            
            
               (9)Järjestäytyneen rikollisuuden mahdollisesta osallistumisesta metoksiasetyylifentanyylin valmistukseen, jakeluun (laittomaan kauppaan) ja tarjontaan unionissa ei ole tietoja. Käytettävissä olevat tiedot viittaavat siihen, että metoksiasetyylifentanyylia valmistetaan kiinalaisissa kemian alan yrityksissä, mutta fentaniilien valmistukseen voi olla valmiuksia myös Euroopan unionin sisällä.
            
            
               (10)Vaikuttaa siltä, että metoksiasetyylifentanyylia myydään verkossa ”tutkimuskemikaalina” tai ”laillisena” vaihtoehtona laittomille opioideille sekä pieninä määrinä että tukkumyyntipakkauksissa jauheena tai liuoksena käyttövalmiissa nenäsumutteissa. Takavarikoista saadut tiedot viittaavat siihen, että metoksiasetyylifentanyylia on saatettu myydä myös laittomien opioidien markkinoilla, joilla sitä myydään opioidikipulääkkeenä tai bentsodiatsepiinina tai käytetään niiden väärentämiseen. Tämän vuoksi käyttäjät eivät välttämättä tiedä käyttävänsä fentaniilia.
            
            
               (11)Syklopropyylifentanyylilla tai metoksiasetyylifentanyylilla ei ole tunnustettua lääketieteellistä tai eläinlääketieteellistä käyttöä unionissa eikä tiettävästi myöskään missään muualla. Ei ole mitään merkkejä siitä, että näitä aineita voitaisiin käyttää mihinkään muuhun tarkoitukseen kuin analyyttisena vertailustandardina ja tieteellisessä tutkimuksessa.
            
            
               (12)Riskienarviointiraporteista käy ilmi, että useisiin kysymyksiin, jotka liittyvät syklopropyylifentanyylin ja metoksiasetyylifentanyylin aiheuttamiin riskeihin terveydelle ja kansanterveydelle sekä sosiaalisiin riskeihin, voitaisiin vastata toteuttamalla lisätutkimuksia. Saatavilla olevat näyttö ja tiedot aineiden aiheuttamista terveydellisistä ja sosiaalisista riskeistä sekä niiden samankaltaisuus fentanyylin kanssa antavat kuitenkin riittävät perusteet syklopropyylifentanyylin ja metoksiasetyylifentanyylin saattamiselle valvontatoimenpiteiden piiriin koko unionissa.
            
            
               (13)Syklopropyylifentanyylia ja metoksiasetyylifentanyylia ei ole lueteltu valvottaviksi aineiksi vuonna 1961 tehdyssä Yhdistyneiden kansakuntien huumausaineyleissopimuksessa eikä vuonna 1971 tehdyssä psykotrooppisia aineita koskevassa Yhdistyneiden kansakuntien yleissopimuksessa. Ne eivät ole arvioitavina Yhdistyneiden kansakuntien järjestelmässä.
            
            
               (14)Koska kahdeksan jäsenvaltiota valvoo syklopropyylifentanyylia ja yhdeksän jäsenvaltiota valvoo metoksiasetyylifentanyylia kansallisen huumausainelainsäädäntönsä nojalla ja viisi jäsenvaltiota valvoo syklopropyylifentanyylia ja metoksiasetyylifentanyylia muun lainsäädännön nojalla, näiden aineiden saattaminen valvontatoimenpiteiden piiriin koko unionissa auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita aineiden saatavuus ja käyttö saattavat aiheuttaa.
            
         
         
            
               (15)Päätöksessä 2005/387/YOS annetaan neuvostolle täytäntöönpanovalta reagoida unionin tasolla nopeasti ja asiantuntevasti jäsenvaltioiden havaitsemien ja raportoimien uusien psykoaktiivisten aineiden ilmaantumiseen saattamalla kyseiset aineet valvontatoimenpiteiden piiriin koko unionissa. Koska tällaisen täytäntöönpanovallan käyttöön ottamista koskevat edellytykset ovat täyttyneet ja menettelyä on noudatettu, olisi annettava täytäntöönpanopäätös syklopropyylifentanyylin ja metoksiasetyylifentanyylin saattamiseksi valvontatoimenpiteiden piiriin koko unionissa.
            
            
               (16)Päätös 2005/387/YOS sitoo Tanskaa, ja sen vuoksi Tanska osallistuu tämän päätöksen hyväksymiseen ja soveltamiseen.
            
            
               (17)Päätös 2005/387/YOS sitoo Irlantia, ja sen vuoksi Irlanti osallistuu tämän päätöksen hyväksymiseen ja soveltamiseen.
            
            
               (18)Päätös 2005/387/YOS ei sido Yhdistynyttä kuningaskuntaa, eikä se sen vuoksi osallistu tämän päätöksen hyväksymiseen eikä soveltamiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Saatetaan uudet psykoaktiiviset aineet N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli]asetamidi (metoksiasetyylifentanyyli) valvontatoimenpiteiden piiriin koko unionissa.
            
            
               2 artikla
            
            
               Jäsenvaltioiden on toteutettava [vuoden kuluessa tämän päätöksen julkaisupäivästä] kansallisen lainsäädäntönsä mukaiset tarvittavat toimenpiteet 1 artiklassa tarkoitettujen uusien psykoaktiivisten aineiden saattamiseksi lainsäädäntönsä mukaisten valvontatoimenpiteiden ja rikosoikeudellisten seuraamusten piiriin vuonna 1961 tehdystä Yhdistyneiden kansakuntien huumausaineyleissopimuksesta, sellaisena kuin se on muutettuna vuoden 1972 pöytäkirjalla, niille johtuvia velvoitteita noudattaen.
            
            
               3 artikla
            
            
               Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tätä päätöstä sovelletaan perussopimusten mukaisesti.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 127, 20.5.2005, s. 32.
               
               
                  
                     (2)
                  
                        EUVL L 127, 20.5.2005, s. 32.
               
               
                  
                     (3)
                  
                        EUVL C …, xx.xx.2018, s. xx.
               
               
                  
                     (4)
                  
                        Okfentaniili otettiin vuonna 1961 tehdyn Yhdistyneiden kansakuntien (YK) huumausaineyleissopimuksen, sellaisena kuin se on muutettuna vuoden 1972 pöytäkirjalla, jäljempänä ’huumausaineyleissopimus’, listaan I huumausainetoimikunnan 61. istunnossa maaliskuussa 2018.